[pic] | COMISIA COMUNITĂŢILOR EUROPENE |

Bruxelles, 16.7.2008

COM(2008) 459 final

2008/0150 (CNS)

Propunere de

DIRECTIVĂ A CONSILIULUI

de modificare a Directivelor 92/79/CEE, 92/80/CEE și 95/59/CE privind structura și ratele accizelor aplicate tutunului prelucrat

(prezentată de Comisie) [SEC(2008) 2266 [SEC(2008) 2267

EXPUNERE DE MOTIVE

1) CONTEXTUL PROPUNERII

- Motivele și obiectivele propunerii

În temeiul articolului 4 din Directiva 92/79/CEE a Consiliului din 19 octombrie 1992 privind apropierea taxelor la țigări[1] și al articolului 4 din Directiva 92/80/CEE a Consiliului din 19 octombrie 1992 privind apropierea taxelor pe tutunul prelucrat, altul decât pentru țigarete[2], se solicită Comisiei Europene verificarea, odată la patru ani, a bunei funcționări a pieței unice, a valorii reale a ratelor accizelor și a obiectivelor generale ale tratatului. Această verificare are scopul de a extinde dispozițiile pertinente ale Directivei 95/59/CE din 27 noiembrie 1995 privind alte impozite decât impozitele pe cifra de afaceri care afectează consumul de tutun prelucrat[3]. Având în vedere caracteristicile produselor din tutun prelucrat, trebuie acordată o atenție deosebită aspectelor legate de politica de sănătate.

Prezenta propunere de directivă sugerează un număr de modificări importante ale legislației comunitare în vigoare, în vederea modernizării și simplificării normelor existente, a transparentizării acestora și a unei mai bune includeri a preocupărilor legate de sănătatea publică. În plus, propunerea vizează alinierea accizelor pe tutunul de fumat tăiat fin (pentru rularea țigaretelor) la accizele pentru țigarete.

Modificările propuse sunt rezultatul unei analize amănunțite efectuate de Comisie. Concluziile acestei analize sunt prezentate în raportul anexat al Comisiei.

- Contextul general

Așa cum s-a menționat mai sus, articolul 4 din Directivele 92/79/CEE și 92/80/CEE stipulează că ratele și structura accizelor trebuie revizuite la fiecare patru ani.

În conformitate cu această dispoziție, Comisia și-a prezentat primul raport [4] în septembrie 1995. Raportul menționa că, în general, apropierea fusese nesemnificativă, dar concluziona că este necesară o analiză mai detaliată, precum și consultarea părților interesate înaintea luării deciziilor finale cu privire la modificarea legislației.

Cel de-al doilea raport , prezentat de Comisie în mai 1998[5], sugera necesitatea doar a câtorva modificări de ordin tehnic la legislația comunitară existentă și concluziona că structura și ratele accizelor ar putea rămâne neschimbate. Raportul a fost însoțit de o propunere de directivă de modificare a legislației existente privind tutunul, în sensul includerii ajustărilor tehnice recomandate. Propunerea a fost adoptată de Consiliu la 29 iulie 1999 drept Directiva 1999/81/CE. Cu toate acestea, Comisiei i s-a solicitat de către numeroase state membre, într-o declarație inclusă în procesul-verbal al Consiliului, să aibă în vedere o revizuire mai aprofundată a ratelor și structurilor accizelor pe produsele din tutun.

În martie 2001, Comisia și-a prezentat cel de-al treilea raport[6] . Raportul a fost însoțit de o propunere de directivă care introducea revizuiri importante. În cazul țigaretelor, Comisia a propus o valoare minimă fixă a accizei de 70 EUR pentru 1 000 de țigarete din MPPC, în plus față de cerința minimă existentă de 57%, astfel încât să garanteze o mai mare apropiere a nivelurilor de taxare între statele membre. Propunerea Comisiei mai prevedea pentru produsele concurente din tutun, ca de exemplu tutunul tăiat fin, o taxare asemănătoare celei a țigaretelor. Propunerea a fost adoptată de Consiliu la 12 februarie 2002 drept Directiva 2002/10/CE. Cu toate acestea, Consiliul și-a dat acordul doar pentru 64 EUR ca valoare minimă fixă introdusă, fără a alinia ratele minime pentru tutunul tăiat fin la cele pentru țigarete. În acest context, la cererea a numeroase state membre, Comisia a declarat următoarele, ca răspuns la procesul-verbal al Consiliului referitor la Directiva 2002/10/CE: „Comisia declară că, în următorul raport de revizuire prevăzut în temeiul articolului 4 din Directiva 92/79/CEE și din Directiva 92/80/CEE, va prezenta elemente suficiente în vederea efectuării unei revizuiri globale a posibilității de a alinia structura accizelor pe tutunul de fumat tăiat fin la structura accizelor pe țigarete.”

Prezenta revizuire este cea de a patra, sugerând din nou un număr modificări importante la legislația comunitară existentă, în vederea modernizării normelor în vigoare și a garantării unor condiții de egalitate pentru operatori. În plus, protecția sănătății publice este o problemă de mare importanță în prezenta revizuire, având în vedere că, la 30 iunie 2005, Comunitatea Europeană a devenit parte la Convenția-cadru a OMS privind controlul tutunului și că mai multe state membre solicită un nivel mai ridicat de protecție a sănătății și, prin urmare, minime europene mai mari pentru accizele pe tutun. Nu în ultimul rând, având în vedere declarația Comisiei menționată anterior, prezenta propunere se referă la alinierea accizelor pe tutunul de fumat tăiat fin (pentru rularea țigaretelor) la accizele pe țigarete.

- Dispoziții în vigoare în domeniul propunerii

Dispozițiile actuale sunt stipulate în Directivele 92/79/CEE, 92/80/CEE și 95/59/CE.

Măsurile în cauză au fost introduse la 1 ianuarie 1993. Acestea reprezintă rezultatul discuțiilor inițiate în 1985 prin Cartea albă privind realizarea Pieței Interne, în care Comisia a propus armonizarea totală a accizelor pe tutunul prelucrat. Cu toate acestea, Consiliul a ales să nu preia această abordare, armonizarea fiind extinsă doar la structurile de taxare și la ratele minime.

- Consecvența cu alte politici și obiective ale Uniunii

Prezenta propunere este în concordanță cu principalele politici și obiective ale Uniunii.

Articolul 152 din tratat prevede garantarea unui nivel ridicat de protecție a sănătății umane în definirea și punerea în aplicare a tuturor politicilor și activităților comunitare. Având în vedere caracteristicile produselor din tutun prelucrat, s-a acordat prin urmare o atenție deosebită relației dintre sănătatea publică și prețul final al produselor, în lumina Convenției-cadru a OMS privind controlul tutunului.

Fumatul reprezintă în continuare singura cauză majoră evitabilă de deces în Comunitate și una dintre cauzele principale de morbiditate și mortalitate în UE, anual înregistrându-se aproximativ 650 000 de decese la nivel comunitar din cauza fumatului.

Taxarea face parte dintr-o strategie globală de prevenire și descurajare a fumatului, care include de asemenea alte măsuri de reducere a cererii, pe lângă cele cu impact financiar, măsuri de protecție împotriva expunerii la fumul de țigară, reglementarea compoziției produselor etc. Cu toate acestea, conform Băncii Mondiale, creșterile de preț la produsele din tutun constituie intervenția unică cea mai eficientă în scopul prevenirii fumatului. O creștere a prețurilor de 10% scade consumul, în medie, cu circa 4% în rândul adulților din țările cu venituri mari. Un aspect foarte important este acela că impactul prețurilor ridicate este mai accentuat în cazul tinerilor, care reacționează mai repede la creșterile de prețuri decât persoanele în vârstă.

Prezenta propunere sugerează stabilirea unei taxe monetare minime și a unui „nivel de egalitate fiscală” pentru toate țigaretele vândute în UE, permițând abordarea problemelor legate de sănătate în legătură cu toate categoriile de țigarete. Aceasta crește cerințele minime cu scopul de a contribui la reducerea consumului de tutun în următorii cinci ani, în special prin împiedicarea subminării politicilor de control al tutunului din unele statele membre din cauza nivelurilor extrem de scăzute ale taxelor din alte state membre. În plus, propunerea permite statelor membre o mai mare flexibilitate în aplicarea taxelor specifice și în perceperea accizelor minime pe țigarete, în scopul îndeplinirii obiectivelor privind sănătatea. Nu în ultimul rând, aceasta aliniază ratele minime și structura accizelor pe tutunul tăiat fin pentru rularea țigaretelor la rata și structura accizelor pe țigarete, în vederea descurajării substituirii țigaretelor cu tutunul tăiat fin.

2) Consultarea păr Ț ILOR INTERESATE Ș I EVALUAREA IMPACTULUI

- Consultarea părților interesate

Prezentul raport a fost precedat de un proces extins de consultări. Serviciile Comisiei au solicitat autorităților fiscale din statele membre să își exprime, pe baza unui chestionar, opiniile cu privire la o posibilă revizuire globală a ratelor și a structurilor accizelor pentru produsele din tutun. Răspunsurile au fost utilizate ca bază pentru discuțiile bilaterale ulterioare dintre administrațiile naționale și departamentele implicate ale Comisiei. Asociațiile și alte părți interesate (din comerț, sănătate etc.) au fost de asemenea invitate să transmită luări de poziție detaliate prin intermediul unei consultări publice pe internet. Obținerea și utilizarea expertizei

În afara consultării amănunțite a părților interesate, în cadrul evaluării impactului au fost incluse de asemenea luări de poziție și articole pe această temă.

- Evaluarea impactului

Serviciile Comisiei au realizat o evaluare a impactului, insistând pe măsurile potențiale care ar putea moderniza sau adăuga o mai mare transparență structurii accizelor pe produsele din tutun. În plus, s-a acordat o atenție deosebită relației dintre sănătatea publică și prețul final al produselor, în lumina Convenției-cadru a OMS privind controlul tutunului, precum și opțiunilor de aliniere a structurii și ratelor accizelor pe tutunul de fumat tăiat fin (pentru rularea țigaretelor) la accizele pe țigarete.

În vederea examinării modalităților prin care ar putea fi abordate diferitele obiective privind taxarea tutunului, Comisia a evaluat patru abordări principale.

Prima abordare constă în non-intervenția ulterioară la nivel comunitar (opțiune de nemodificare a politicii). Această abordare nu va rezolva problema denaturărilor cauzate de achizițiile transfrontaliere și de contrabanda care există în prezent pe piața tutunului, cu consecințe în materie de venituri și protecție a sănătății. Aceasta nu va rezolva nici instabilitatea fiscală și denaturarea concurenței create în prezent de conceptul de cea mai populară categorie de preț (MPPC). Această abordare nu va trata nici problema substituției și a denaturării concurenței dintre diferitele produse din tutun prelucrat induse de măsurile fiscale. Prin urmare, Comisia a decis să nu urmeze această opțiune.

Cea de a doua opțiune de abordare constă în modificarea exclusiv a structurii accizelor pe țigaret e. În scopul rezolvării instabilității fiscale și denaturării concurenței create în prezent prin conceptul MPPC, evaluarea impactului examinează renunțarea la conceptul MPPC ca punct de reper pentru cerințele minime. În schimb, cerințele minime europene s-ar putea fie aplica tuturor țigaretelor, fie în conformitate cu prețurile medii ponderate (PMP). Simultan, se evaluează impactul provocat prin acordarea unei mai mari flexibilități statelor membre cu privire la structura accizelor la nivel național.

În general, această abordare ar avea doar un impact minor asupra piețelor tutunului și asupra veniturilor statelor membre. Nici o aplicarea regulii de 57% asupra tuturor țigaretelor și nici asupra prețului mediu ponderat (PMP) nu ar necesita creșterea costurilor administrative pentru părțile interesate. Ambele opțiuni ar simplifica măsurile în comparație cu situația curentă. Aplicarea minimului de 64 EUR la toate țigaretele este singura măsură care ar crea un nivel fiscal uniform pentru toate țigaretele din UE. Acesta ar reduce de asemenea diferența fiscală și de prețuri dintre statele membre mai mult decât celelalte opțiuni și, într-o anumită măsură, ar ține seama de problemele legate de sănătatea publică. Prin urmare, această opțiune are prioritate din punctul de vedere al pieței interne și al sănătății. Pe de altă parte, aplicarea regulii de 57% asupra tuturor țigaretelor ar avea ca rezultat, în numeroase state membre, o taxă ad valorem obligatorie și nu ar fi conformă cu obiectivul de a acorda o mai mare flexibilitate statelor membre cu privire la relația dintre taxele specifice și taxele ad valorem . Aplicarea regulii de 57% la prețul mediu ponderat este, astfel, opțiunea preferată.

Cu toate acestea, cea de a doua abordare nu ia în considerare suficient de mult aspectele legate de sănătate.

Cea de a treia abordare constă în modificarea ratelor minime ale accizelor pe țigarete , pe lângă modificarea structurii acestora. Evaluarea impactului a simulat creșteri ale ratelor minime ale accizelor pe țigarete, atât a ratei de 57% cât și/sau a minimei monetare de 64 EUR pentru 1 000 de țigarete, ca variante ale celei de-a treia abordări. Și de această dată, creșterea minimului monetar reprezintă cel mai bun instrument de realizare a apropierii taxelor și a prețurilor la țigarete în UE, în interesul pieței interne și în vederea controlării tutunului. O creștere a procentului de 57% ar necesita o actualizare a clauzei de suspendare, care este în prezent stabilită la pragul de 101 EUR. Actualizarea la 122 EUR ar reflecta recenta evoluție a accizelor pe țigarete pe piața internă și ar avea același efect ca în 2001, adică ar acoperi cele cinci state cu nivelul cel mai ridicat al taxării.

Având în vedere aceste aspecte, Comisia a luat în considerare un număr de creșteri posibile.

O creștere la 90 EUR la toate țigaretele și de 63% la PMP ar antrena probabil o scădere medie a cererii de 10% în 22 de state membre. În plus, aceasta ar deschide calea spre creșteri ulterioare ale accizelor pe țigarete și de către acele state membre care au deja un nivel ridicat de taxare. În afară de BG și RO, aceasta nu ar conduce la prețuri extrem de mari în comparație cu puterea de cumpărare la nivel local din statele membre.

În general, în materie de țigarete, această abordare pare să fie cea mai potrivită în scopul garantării funcționării corecte a pieței interne și, în același timp, a unui nivel ridicat de protecție a sănătății.

Cea de a patra abordare constă în modificarea structurilor și a ratelor minime ale accizelor pe alte produse , în special pe tutunul tăiat fin, în scopul evitării substituirii țigaretelor cu produse din tutun taxate mai puțin.

Diferențele substanțiale dintre nivelurile de taxare din statele membre în cazul tutunului tăiat fin determină contrabandă și achiziții transfrontaliere între numeroase țări vecine, generând denaturări pe piața internă. În plus, discrepanța dintre nivelul de taxare a țigaretelor și a tutunului tăiat fin conduce la substituție. Nu există motive suficiente pentru menținerea diferențelor între ratele minime pentru aceste produse la nivel comunitar. Acest lucru este valabil atât din perspectiva concurenței loiale, cât și, având în vedere caracterul nociv al ambelor produse, din punct de vedere al sănătății. În consecință, ratele minime ale accizei pe tutunul tăiat fin pentru rularea țigaretelor ar trebui să se alinieze la rata pentru țigarete.

În ceea ce privește tutunul tăiat fin, statele membre pot alege între respectarea unei rate minime monetare sau a uneia ad valorem . Cu toate acestea, având în vedere că cerința minimă monetară reprezintă cel mai bun factor de apropiere, ar trebui să existe (în afară de rata minimă ad valorem ) o rată monetară minimă, obligatorie pentru toate statele membre, ca și în cazul țigaretelor.

Având în vedere caracteristicile specifice ale tutunului tăiat fin, este rezonabil ca acciza minimă pe tutunul tăiat fin să poată fi stabilită la aproximativ două treimi din incidența accizei minime pe țigarete. În vederea menținerii raportului de două treimi dintre tutunul tăiat fin și țigarete, cerința monetară minimă trebuie stabilită la 43 EUR pe kilogram, iar cerința minimă proporțională la 38%.

Aplicarea raportului de două treimi menționat anterior la creșterile propuse în cazul țigaretelor ar crește ratele minime ale accizei pe tutunul tăiat fin la 60 EUR și respectiv la 42%, pe o perioadă de cinci ani.

3) Elementele juridice ale propunerii

- Rezumatul acțiunii propuse

Comisia propune:

- abrogarea MPPC-ului ca punct de referință pentru cerințele minime ale UE privind accizele și pentru măsurarea ponderii accizei specifice în cadrul sarcinii fiscale totale

MPPC, ca punct de reper pentru ratele minime, nu este în conformitate cu obiectivele pieței interne, întrucât necesită o împărțire a piețelor tutunului din state membre. Mai mult decât atât, abrogarea MPPC-ului ar simplifica în mod semnificativ măsurile, ar crea condiții de egalitate pentru producători și ar consolida obiectivele privind sănătatea. În schimb, se propune ca cerința minimă de 64 EUR să se aplice tuturor țigaretelor, ceea ce ar face situația existentă mai transparentă și ar stabili un „nivel fiscal uniform” pentru țigaretele vândute în UE, ținându-se astfel cont de aspectele legate de piața internă și de sănătate în ceea ce privește toate categoriile de țigarete. În mod simultan, se propune ca prețurile medii ponderate să constituie punctul de reper pentru celelalte cerințe minime. Acest lucru ar rezolva instabilitatea fiscală creată de conceptul de MPPC și ar oferi un mediu concurențial loial și neutru pentru producătorii de tutun.

Din motive similare, MPPC nu trebuie să mai reprezinte un punct de reper pentru măsurarea ponderii accizei specifice în cadrul sarcinii fiscale totale [articolul 16 alineatul (2) din Directiva 95/59/CE]. În schimb, PMP ar trebui să constituie punctul de referință.

- creșterea treptată a cerinței minime în cazul țigaretelor, în conformitate cu obiectivele pieței interne și cu aspectele legate de sănătate

Este necesară o mai mare convergență în scopul garantării funcționării corespunzătoare a pieței interne. Există, într-adevăr, diferențe mari între nivelurile de taxare din diverse state membre. În scopul îndeplinirii acestui obiectiv, este necesară creșterea nivelurilor minime de taxare.

În UE, consumul de țigarete s-a diminuat în perioada 2002-2006 cu puțin peste 10%. În aceeași perioadă, accizele pe țigarete au crescut, în medie, cu cca.33%. În vederea determinării unei scăderi asemănătoare a consumului în următorii 5 ani, sunt necesare majorări suplimentare ale accizelor. Luând în considerare o elasticitate a prețurilor de -0,43, după cum sugerează Banca Mondială, este necesară o majorare de 25% a prețurilor pentru a obține o reducere de 10% a cererii. Din perspectiva sănătății, o creștere de până la 90 EUR la toate țigaretele și de 63% la PMP ar declanșa probabil o scădere a cererii, în medie, de 10% în 22 de state membre, în special prin protejarea rezultatelor politicilor duse de statele membre în materie de taxare. În plus, aceasta ar deschide calea spre creșteri ulterioare ale accizelor pe țigarete și de către acele state membre care au deja un nivel ridicat de taxare.

Aceste creșteri trebuie introduse treptat pe o perioadă de 5 ani, adică nu mai târziu de 31 decembrie 2013. Pentru a ține cont de faptul că faptul că perioadele actuale de tranziție acordate unor state membre în temeiul actelor de aderare nu au expirat încă, perioada de transpunere se prelungește pentru statele membre în cauză cu un an sau doi, în funcție de perioadele de tranziție rămase.

- acordarea unei mai mari flexibilități statelor membre în aplicarea taxelor specifice și în perceperea accizelor minime pe țigarete;

După cum se afirmă în raportul Comisiei, în ceea ce privește piața internă, precum și din punct de vedere bugetar și al sănătății, taxele specifice și cele minime prezintă avantaje evidente, putându-se acorda o mai mare flexibilitate acelor state membre pun un accent prioritar pe accizele specifice sau pe taxele minime.

Cu toate acestea, în vederea evitării unei situații în care un stat membru aplică exclusiv taxarea specifică în timp ce într-un stat membru vecin se aplică exclusiv cea ad valorem , ceea ce ar avea drept rezultat un flux transfrontalier al mărcilor premium din primul stat membru în cel de-al doilea și un flux similar al mărcilor cu prețuri scăzute în direcția opusă, este necesară o coerență a structurilor accizelor. Prin urmare, se propune lărgirea marjei de la 5% - 55% la 10% - 75% din sarcina fiscală totală.

În ceea ce privește accizele minime, statele membre au la dispoziție o mai mare flexibilitate, nivelul taxei minime nemaifiind restricționat la acciza datorată pe MPPC, cum este în prezent cazul altor produse din tutun.

- alinierea treptată a ratelor minime pe tutunul tăiat fin pentru rularea țigaretelor la rata aplicabilă în cazul țigaretelor;

În conformitate cu structura ratelor minime pe țigarete, există propunerea de introducere a unei cerințe minime monetare și a unei accize ad valorem obligatorii pe tutunul tăiat fin. În vederea menținerii raportului de două treimi dintre tutunul tăiat fin și țigarete, cerința monetară minimă trebuie stabilită la 43 EUR pe kilogram, iar cerința minimă proporțională la 38%.

Aplicarea raportului de două treimi menționat anterior la majorările propuse pentru țigarete ar crește accizele minime în cazul tutunului tăiat fin la 60 EUR și respectiv 42%.

- adaptarea la inflație a cerințelor minime pentru produsele din tutun, altele decât țigaretele și tutunul tăiat fin pentru rularea țigaretelor.

Este necesară modificarea accizelor specifice pe trabucuri și țigarete de foi și pe tutunul de fumat (altul decât tutunul tăiat fin pentru rularea țigaretelor), pentru a ține cont de inflația din perioada 2003 - 2007. Având la bază datele Eurostat privind variația anuală a IAPC (indicele armonizat al prețurilor de consum) între 2003 și 2007, rata inflației poate fi apreciată la circa 2% pe an sau la 8% pe întreaga perioadă. Aplicarea acestui procent la valorile minime specifice și rotunjirea la cea mai apropiată unitate au ca rezultat o valoare de 12 EUR pentru trabucuri și țigarete de foi și de 22 EUR pentru alte tipuri de tutun de fumat.

- modificarea definiției actuale a țigaretelor, trabucurilor și a altor tipuri de tutun de fumat.

- modificarea defini ției țigaretelor

În scopul stabilirii accizelor, un rulou de tutun este considerat a reprezenta două țigarete dacă, exceptând filtrul și muștiucul, este mai lung de 9 cm dar nu depășește 18 cm, trei țigarete dacă, exceptând filtrul și muștiucul, este mai lung de 18 cm dar nu depășește 27 cm și așa mai departe. În scopul reducerii accizelor datorate pe țigarete, au fost puse în vânzare produse noi, constând din rulouri de 18 cm cu filtre separate. Rulourile se taie ulterior în trei părți și se introduc în tuburile cu filtru. În consecință, trei țigarete se taxează ca și cum ar fi două. Pentru a stopa această tendință, un rulou de tutun se consideră a reprezenta două țigarete dacă, exceptând filtrul și muștiucul, are o lungime mai mică de 9 cm, dar nu depășește 12 cm, trei țigarete dacă are o lungime mai mică de 12 cm, dar nu depășește 15 cm, și așa mai departe.

- modificarea definiției trabucurilor

Unele state membre, precum și anumiți comercianți au raportat apariția unor produse noi comercializate drept trabucuri – acestea au culoarea unui trabuc sau a unei țigarete de foi și nu culoarea albă a unei țigarete – dar, în ceea ce privește utilitatea, gustul și prezentarea, trebuie considerate înlocuitori ai țigaretelor. Prin urmare, este preferabilă eliminarea completă a dispoziției pertinente [articolul 3 punctul (3) din Directiva 95/59/CE] din definiția actuală a trabucurilor. O asemenea modificare ar garanta taxarea uniformă a acestor produse și ar restricționa aplicarea ratei minime scăzute la trabucurile și țigaretele de foi tradiționale.

- modificarea definiției tutunului de pipă

Definiția tutunului de fumat trebuie adaptată în vederea unei mai bune diferențieri între tutunul de pipă și cel tăiat fin și a evitării taxării necorespunzătoare. Se propune creșterea lățimii minime de tăiere la tutunul de pipă de la 1 mm în prezent la 1,5 mm.

- monitorizarea măsurilor de taxare a tutunului

Articolul 4 din Directivele 92/79/CEE și 92/80/CEE stipulează că Comisia analizează în mod regulat structura și ratele accizelor. Cu toate acestea, în scopul derulării prezentei analize, Comisia necesită informații cu privire la cantitățile și prețurile produselor din tutun puse în consum în statele membre. În vederea garantării unei colectări eficiente și eficace a acestor informații din toate statele membre, se propun noi norme cu privire la furnizarea de informații privind taxarea tutunului, precum și stabilirea datelor statistice necesare.

- Temeiul legal

Tratatul de instituire a Comunității Europene, în special articolul 93.

- Principiul subsidiarității

Propunerea nu intră în sfera de competență exclusivă a Comunității. Prin urmare, se aplică principiul subsidiarității.

Deși existența ratelor minime actuale la nivelul UE limitează discrepanțele dintre ratele naționale ale accizelor pe produsele din tutun, acest lucru nu a fost suficient pentru a împiedica persistența unor diferențe semnificative, deși statele membre au acordat din ce în ce mai multă atenție îndeplinirii obiectivelor în materie de sănătate în acest domeniu. Aceste diferențe conduc la achiziții și contrabandă transfrontaliere substanțiale, ceea ce provoacă denaturări ale concurenței pe piața tutunului, pierderi de resurse bugetare pentru statele membre care aplică o acciză relativ ridicată și, în plus, subminează obiectivele politicii de sănătate.

Absența intervenției comunitare ar avea efecte negative, având în vedere că interacțiunea dintre statele membre în materie de politică fiscală nu a condus la reducerea diferențelor. Prin urmare, doar o modificare a dispozițiilor actuale, astfel cum s-a explicat mai sus, poate remedia situația actuală. O astfel de modificare se poate efectua doar de organul legislativ comunitar însuși, autor al directivelor care trebuie modificate.

- Principiul proporționalității

Propunerea respectă principiul proporționalității din următorul (următoarele) motiv(e):

Obiectivele revizuirii curente sunt îndeplinite cel mai eficient prin modificarea directivelor actuale în conformitate cu cele descrise anterior. .

Propunerea constă în principal în majorarea ratelor minime în vederea garantării funcționării corecte a pieței interne fără frontiere fiscale și a salvgardării obiectivelor statelor membre în materie de sănătate. Peste ratele minime, statele membre își păstrează independența de a fixa rate ale accizelor la nivelurile pe care le consideră adecvate, conform propriilor circumstanțe la nivel național. Simultan, propunerea permite statelor membre o mai mare flexibilitate în hotărârea structurii accizelor și în perceperea accizelor minime pe țigarete.

Propunerea se limitează astfel la ceea ce este necesar în scopul îndeplinirii obiectivelor tratatului.

- Alegerea instrumentelor

Instrumentele propuse: directivă. În acest sector reglementat deja de o serie de directive, statele membre trebuie să păstreze în continuare o marjă importantă de flexibilitate, așa cum s-a explicat anterior. Alte mijloace decât directivele de modificare ar fi, prin urmare, nepotrivite.

4) IMPLICA ȚII BUGETARE

Adoptarea propunerii ar putea avea, teoretic, impact asupra calculării resurselor proprii din TVA. Cu toate acestea, impactul va fi nesemnificativ și, în orice caz, necuantificabil.

2008/0150 (CNS)

Propunere de

DIRECTIVĂ A CONSILIULUI

de modificare a Directivelor 92/79/CEE, 92/80/CEE și 95/59/CE privind structura și ratele accizelor aplicate tutunului prelucrat

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 93,

având în vedere propunerea Comisiei[7],

având în vedere avizul Parlamentului European[8],

având în vedere avizul Comitetului Economic și Social European[9],

întrucât:

(1) În temeiul articolului 4 din Directiva 92/79/CEE a Consiliului din 19 octombrie 1992 privind apropierea taxelor la țigări[10] și al articolului 4 din Directiva 92/80/CEE a Consiliului din 19 octombrie 1992 privind apropierea taxelor pe tutunul prelucrat, altul decât pentru țigarete[11], s-a efectuat o revizuire amănunțită a ratelor și structurii accizelor pe produsele din tutun. Revizuirea a inclus dispoziții ale Directivei 95/59/CE a Consiliului din 27 noiembrie 1995 privind alte impozite decât impozitele pe cifra de afaceri care afectează consumul de tutun prelucrat[12].

(2) În vederea garantării funcționării corecte a pieței interne și, în același timp, a unui nivel ridicat de protecție a sănătății, astfel cum se prevede la articolul 152 din Tratatul CE, având în vedere apartenența Comunității la Convenția-cadru a Organizației Mondiale a Sănătății privind controlul tutunului (FCTC), sunt necesare diferite modificări în acest domeniu. Modificările trebuie să aibă în vedere situația dominantă pentru fiecare dintre diferitele produse din tutun.

(3) În ceea ce privește țigaretele, măsurile trebuie simplificate astfel încât să creeze condiții neutre de concurență pentru producători, să reducă fragmentarea piețelor tutunului și să susțină obiectivele în materie de sănătate. În acest scop, este necesară înlocuirea conceptului de cea mai populară categorie de preț; rata minimă a accizei stabilită pe baza prețului trebuie să facă referire la prețul mediu ponderat de vânzare cu amănuntul, în timp ce valoarea minimă monetar trebuie aplicată tuturor țigaretelor. Din motive similare, prețul mediu ponderat de vânzare cu amănuntul trebuie să servească de asemenea ca referință de măsurare a ponderii accizei specifice în cadrul sarcinii fiscale totale.

(4) Este necesar ca statele membre să beneficieze de mijloace mai eficiente pentru perceperea accizei specifice sau minime pe țigarete, în scopul garantării unei valori monetare minime de taxare.

(5) În ceea ce privește tutunul tăiat fin pentru rularea țigaretelor, minimele comunitară trebuie exprimate astfel încât să obțină efecte similare celor din domeniul țigaretelor. În acest scop, este necesar să se prevadă ca nivelurile naționale de taxare să respecte atât o valoarea minimă exprimată ca procent din prețul cu amănuntul, cât și o valoare exprimată ca valoare fixă.

(6) Modificările de prețuri și niveluri ale accizelor au fost analizate, în special, în ceea ce privește țigaretele, de departe cea mai importantă categorie de produse din tutun, precum și în ceea ce privește tutunul tăiat fin pentru rularea țigaretelor. Analiza demonstrează că există încă diferențe considerabile între statele membre, care ar putea denatura funcționarea pieței interne. O mai mare convergență între nivelurile de taxare aplicate în statele membre ar contribui la reducerea fraudei și a contrabandei în cadrul Comunității.

(7) O mai mare convergență ar contribui de asemenea la garantarea unui nivel ridicat de protecție a sănătății umane. Nivelul de taxare este un element fundamental al prețului produselor din tutun care influențează, la rândul său, obiceiurile consumatorilor fumători. Frauda și contrabanda subminează influența taxelor asupra nivelului prețurilor țigaretelor și ale tutunului tăiat fin pentru rularea țigaretelor, punând astfel în pericol îndeplinirea obiectivelor privind controlul tutunului.

(8) În scopul realizării unei convergențe ridicate și al reducerii consumului, se impune majorarea nivelurilor minime comunitare de taxare a țigaretelor și a tutunului tăiat fin pentru rularea țigaretelor.

(9) Înainte de majorarea respectivă, este necesară apropierea nivelurilor minime pentru tutunul tăiat fin pentru rularea țigaretelor de nivelurile minime aplicabile țigaretelor, pentru a reflecta gradul de concurență dintre cele două produse, reflectat în modelele de consum observate, precum și caracterul la fel de nociv al acestora.

(10) În interesul taxării corecte și uniforme, definiția țigaretelor, a trabucurilor și a țigaretelor de foi, precum și a altor tipuri de tutun de fumat, trebuie adaptată astfel încât rulourile de tutun care, în funcție de lungime, pot fi considerate a reprezenta două țigarete sau mai multe, să fie tratate drept două țigarete sau mai multe în scopul stabilirii accizelor; un tip de trabuc asemănător în multe aspecte unei țigarete să fie tratat drept țigaretă în scopul stabilirii accizelor; iar tutunul de fumat asemănător în multe aspecte tutunului tăiat fin pentru rularea țigaretelor să fie tratat drept tutun tăiat fin, în scopul stabilirii accizelor.

(11) În vederea evitării scăderii valorii nivelurilor minime de taxare la nivel comunitar la trabucuri, țigarete de foi și tutun de fumat, altul decât tutunul tăiat fin pentru rularea țigaretelor, este necesară majorarea nivelurilor minime, exprimate ca valoare specifică.

(12) Prin urmare, este necesară modificarea în consecință a Directivelor 92/79/CEE, 92/80/CEE și 95/59/CE,

ADOPTĂ PREZENTA DIRECTIVĂ:

Articolul 1

Directiva 92/79/CEE se modifică după cum urmează:

(1) Articolul 2 se înlocuiește astfel:

„Articolul 2

1. Statele membre garantează că acciza (taxa specifică și taxa ad valorem ) pe țigarete reprezintă cel puțin 57% din prețul mediu ponderat de vânzare cu amănuntul al țigaretelor vândute. Acciza respectivă nu va fi mai mică de 64 EUR pentru 1 000 de țigarete, indiferent de prețul mediu ponderat de vânzare cu amănuntul.

Cu toate acestea, statele membre care percep o acciză de cel puțin 101 EUR pentru 1 000 de țigarete pe baza prețului mediu ponderat de vânzare cu amănuntul nu au obligația de a respecta cerința de 57% stipulată la primul paragraf.

2. Începând cu 1 ianuarie 2014, statele membre garantează că acciza (taxa specifică și taxa ad valorem ) pe țigarete reprezintă cel puțin 63% din prețul mediu ponderat de vânzare cu amănuntul al țigaretelor vândute. Acciza respectivă nu va fi mai mică de 90 EUR pentru 1 000 de țigarete, indiferent de prețul mediu ponderat de vânzare cu amănuntul.

Cu toate acestea, statele membre care percep o acciză de cel puțin 122 EUR pentru 1 000 de țigarete pe baza prețului mediu ponderat de vânzare cu amănuntul nu au obligația de a respecta cerința de 63% stipulată la primul paragraf.

3. Prețul mediu ponderat de vânzare cu amănuntul se stabilește la data de 1 ianuarie a fiecărui an, prin comparație cu anul n-1, pe baza tuturor țigaretelor puse în vânzare pentru consum și a prețurilor cu toate taxele incluse.

4. Prin derogare de la alineatul (2), se aplică paragrafele al doilea și al treilea din prezentul alineat.

Polonia, Ungaria și Slovacia sunt autorizate să pună în aplicare dispozițiile necesare pentru respectarea dispozițiilor alineatului (2) până cel târziu la 31 decembrie 2014; acestea aplică dispozițiile respective începând cu 1 ianuarie 2015.

România, Bulgaria, Lituania, Estonia și Letonia sunt autorizate să pună în aplicare dispozițiile necesare pentru respectarea dispozițiilor alineatului (2) până cel târziu la 31 decembrie 2015; acestea aplică dispozițiile respective începând cu 1 ianuarie 2016.

5. Statele membre cresc treptat accizele, în scopul îndeplinirii cerințelor menționate la alineatul (2) la datele stabilite la alineatele (2) și respectiv (4).

6. Comisia publică o dată pe an paritatea monedei euro în raport cu monedele naționale care trebuie aplicată valorii accizei minime globale.

Ratele de schimb aplicabile sunt cele obținute în prima zi lucrătoare a lunii octombrie și publicate în Jurnalul Oficial al Uniunii Europene și se aplică începând cu data de 1 ianuarie a următorului an calendaristic.”

(2) Articolul 2a se înlocuiește astfel:

„Articolul 2a

1. Dacă într-un stat membru apare o modificare a prețului mediu ponderat de vânzare cu amănuntul al țigaretelor, acciza reducându-se sub nivelurile specificate la articolul 2 alineatele (1) și respectiv (2), statul membru în cauză poate amâna ajustarea taxei respective până cel târziu la data de 1 ianuarie a celui de-al doilea an ulterior celui în care are loc modificarea de preț.

2. Dacă un stat membru majorează rata taxei pe valoarea adăugată pentru țigarete, atunci acesta poate reduce acciza până la o valoare care, exprimată ca procent din prețul mediu ponderat de vânzare cu amănuntul, să fie egală cu majorarea ratei taxei pe valoarea adăugată, exprimată de asemenea ca procent din prețul mediu ponderat de vânzare cu amănuntul, chiar dacă o asemenea ajustare are ca efect reducerea accizei sub nivelurile stipulate la articolul 2 alineatele (1) și respectiv (2), exprimate ca procent din prețul mediu ponderat de vânzare cu amănuntul.

Cu toate acestea, statul membru trebuie să majoreze din nou taxa respectivă, cu scopul de a ajunge cel puțin la nivelurile respective, nu mai târziu de data de 1 ianuarie a celui de-al doilea an ulterior celui în care a avut loc reducerea.”

(3) Articolul 4 se înlocuiește astfel:

„Articolul 4

1. Odată la patru ani, Comisia transmite Consiliului un raport și, după caz, o propunere privind ratele de taxare prevăzute în prezenta, precum și structura accizelor, astfel cum este definită la articolul 16 din Directiva 95/59/CE a Consiliului*.Raportul Comisiei ia în considerare funcționarea corespunzătoare a pieței interne, valoarea reală a ratelor accizei și obiectivele generale ale tratatului.

2. Statele membre comunică Comisiei orice informații disponibile pertinente pentru raportul la care se face referire la alineatul (1).

3. În conformitate cu procedura la care se face referire la articolul 24 alineatul (2) din Directiva 92/12/CEE a Consiliului**, Comisia stabilește o listă a datelor statistice necesare pentru raport.

* JO L 291, 6.12.1995, p. 40.

** JO L 76, 23.3.1992, p. 1.”

Articolul 2

Directiva 92/80/CEE se modifică după cum urmează:

(1) La articolul 3 alineatul (1), se adaugă următoarele paragrafe, de la al optulea până la al unsprezecelea:

„Începând cu 1 ianuarie 2010, statele membre aplică o acciză pe tutunul de fumat tăiat fin pentru rularea țigaretelor de cel puțin 38% din prețul de vânzare cu amănuntul cu toate taxele incluse, și de cel puțin 43 EUR pe kilogram.

Începând cu 1 ianuarie 2014, statele membre aplică o acciză pe tutunul de fumat tăiat fin pentru rularea țigaretelor de cel puțin 42% din prețul de vânzare cu amănuntul cu toate taxele incluse, și de cel puțin 60 EUR pe kilogram.

Statele membre majorează treptat nivelul accizei, astfel încât, la 1 ianuarie 2014, să atingă nivelurile minime menționate la paragraful al nouălea.

Începând cu 1 ianuarie 2010, acciza exprimată ca procent, ca valoare pe kilogram sau pentru un număr dat de unități este cel puțin echivalentă cu următoarele valori:

(a) în cazul trabucurilor sau al țigaretelor de foi, 5% din prețul de vânzare cu amănuntul cu toate taxele incluse sau 12 EUR pentru 1 000 de unități sau pe kilogram;

(b) în cazul tutunului de fumat altul decât tutunul tăiat fin pentru rularea țigaretelor, 20% din prețul de vânzare cu amănuntul cu toate taxele incluse sau 22 EUR pe kilogram.”

(2) Articolul 4 se înlocuiește astfel:

„Articolul 4

1. Odată la patru ani, Comisia prezintă Consiliului un raport și, după caz, o propunere privind ratele accizelor prezentate în respectivul raport.

Raportul Comisiei ia în considerare funcționarea corespunzătoare a pieței interne, valoarea reală a ratelor accizei și obiectivele generale ale tratatului.

2. Statele membre comunică Comisiei orice informații disponibile pertinente pentru raport.

3. În conformitate cu procedura menționată la articolul 24 alineatul (2) din Directiva 92/12/CEE a Consiliului**, Comisia stabilește o listă a datelor statistice necesare pentru raport.

* JO L 76, 23. 3. 1992, p. 1.”

(3) Articolul 5 alineatul (1) se înlocuiește astfel:

„1. Comisia publică anual valoarea euro exprimată în monedele naționale care trebuie aplicată nivelurilor accizelor.

Ratele de schimb aplicabile sunt cele obținute în prima zi lucrătoare a lunii octombrie și publicate în Jurnalul Oficial al Uniunii Europene și se aplică începând cu data de 1 ianuarie a următorului an calendaristic.”

Articolul 3

Directiva 95/59/CE se modifică după cum urmează:

(1) Articolul 3 se înlocuiește astfel:

„Articolul 3

Următoarele sunt considerate trabucuri sau țigarete de foi dacă, având în vedere proprietățile acestora și așteptările obișnuite ale clienților, pot și au rolul de a fi fumate deoarece sunt:

(a) rulouri de tutun cu un înveliș exterior din tutun natural;

(b) rulouri de tutun cu umplutură mixtă și cu înveliș exterior de culoarea obișnuită a unui trabuc, din tutun reconstituit, care acoperă în întregime produsul, inclusiv, după caz, filtrul, cu excepția vârfului în cazul trabucurilor cu vârf, dacă greutatea unitară, fără a include filtrul sau muștiucul, nu este mai mică de 2,3 g, iar circumferința a cel puțin o treime din lungime nu este mai mică de 34 mm.”

(2) Articolul 4 alineatul (2) se înlocuiește astfel:

„2. În scopul stabilirii accizelor, un rulou de tutun menționat la alineatul (1) este considerat a reprezenta două țigarete dacă, exceptând filtrul sau muștiucul, are o lungime mai mare de 9 cm, dar nu depășește 12 cm, trei țigarete dacă, exceptând filtrul sau muștiucul, are o lungime mai mare 12 cm, dar nu depășește 15 cm, și așa mai departe.”

(3) Articolul 6 se modifică astfel:

(a) la primul paragraf, sintagma „1 milimetru” se înlocuiește cu sintagma „1,5 milimetri”;

(b) la al doilea paragraf, sintagma „1 milimetru” se înlocuiește cu sintagma „1,5 milimetri”;

(4) Articolul 7 alineatul (1) se înlocuiește astfel:

„1. Produsele alcătuite parțial din substanțe altele decât tutun, dar care îndeplinesc criteriile stabilite la articolul 3, sunt considerate trabucuri și țigarete de foi.”

(5) Articolul 16 se înlocuiește astfel:

„Articolul 16

1. Componenta specifică a accizei nu poate fi mai mică de 10% și mai mare de 75% din sarcina fiscală totale rezultată din combinarea următoarelor:

(a) acciza specifică;

(b) acciza proporțională și taxa pe valoarea adăugată percepute la prețul mediu ponderat de vânzare cu amănuntul.

Prețul mediu ponderat de vânzare cu amănuntul se stabilește la data de 1 ianuarie a fiecărui an, prin comparație cu anul n-1, pe baza tuturor produselor puse în vânzare pentru consum și a prețurilor cu toate taxele incluse.

2. Prin derogare de la alineatul (1), dacă într-un stat membru apare o modificare a prețului mediu ponderat de vânzare cu amănuntul la țigarete, aducând componenta specifică a accizei, exprimată ca procent din sarcina fiscală totală, sub 10% sau peste 75% , statul membru în cauză poate amâna ajustarea valorii accizei specifice până cel mai târziu la data de 1 ianuarie a celui de-al doilea an ulterior celui în care are loc modificarea de preț.

3. Fără a aduce atingere articolului 8 alineatul (1), fiecare stat membru poate exclude taxele vamale din baza de calculul a accizei proporționale aplicate țigaretelor.

4. Statele membre pot percepe o acciză minimă pe țigarete.”

(6) Articolul 17 se elimină.

Articolul 4

1. Statele membre adoptă actele cu putere de lege și actele administrative necesare pentru a se conforma prezentei directive până cel târziu la 31 decembrie 2009. Acestea informează Comisia în legătură cu textul dispozițiilor respective și cu tabelul de corespondență dintre dispozițiile în cauză și prezenta directivă.

Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

2. Statele membre comunică textul principalelor dispoziții din legislația națională pe care le adoptă în domeniul acoperit de prezenta directivă.

Articolul 5

Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene .

Articolul 6

Prezenta directivă se adresează statelor membre.

Adoptată la Bruxelles,

Pentru Consiliu,

Președinte

[1] JO L 316, 31.10.1992, p.8, Directivă modificată ultima dată prin Directiva 2002/10/EC (JO L 046, 16.2.2002, p. 26)

[2] JO L 316, 31.10.1992, p. 10, Directivă modificată ultima dată prin Directiva 2002/10/EC (JO L 046, 16.2.2002, p. 26)

[3] JO L 291, 6.12.1995, p. 40, Directivă modificată ultima dată prin Directiva 2002/10/EC (JO L 046, 16.2.2002, p. 26)

[4] COM(95) 285 final, 13.9.1995.

[5] COM(98) 320 final, 15.5.1998.

[6] COM(2001) 133 final, 14.3.2001.

[7] JO C , , p. .

[8] JO C , , p. .

[9] JO C , , p. .

[10] JO L 316, 31.10.1992, p. 8; Directivă modificată ultima dată prin Directiva 2003/117/CE (JO L 333, 20.12.2003, p. 49).

[11] JO L 316, 31.10.1992, p. 10; Directivă modificată ultima dată prin Directiva 2003/117/CE

[12] JO L 291, 6.12.1995, p. 40; Directivă modificată ultima dată prin Directiva 2002/10/CE (JO L 46, 16.2.2002, p. 26).